Aholining ichimlik suv taʼminoti va oqova suv xizmatlari bilan taʼminlanganlik darajasini oshirish boʻyicha qoʻshimcha chora-tadbirlar belgilanganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida
(resolution, 2024-07-17)

Respublika boʻyicha ichimlik va oqova suv tizimidagi isteʼmolchilarning suvni hisobga olish priborlarini oʻrnatish boʻyicha bir qator ishlar amalga oshirilmoqda. Shu bilan birga, isteʼmolchilar tomonidan isteʼmol qilingan suv sarfi xarajatlarini nazorat qilish, ulardan oqilona va samarali foydalanish boʻyicha maʼlumotlarni oʻz vaqtida shakllantirish uchun suv hisoblagichlarning masofadan maʼlumot uzatuvchi zamonaviy texnologiyalarini joriy etish talab etiladi. Shuningdek, ichimlik va oqova suvni chiqarish xizmatlari yuzasidan debitor qarzdorlikni keskin kamaytirish maqsadida yuridik shaxs boʻlgan isteʼmolchining bankdagi hisobvaragʻiga toʻlov talabnomasini qoʻyish yoʻli bilan amalga oshirish zarur. Ichimlik suv taʼminoti va oqova suv xizmatlari sifatini yaxshilash hamda aholiga qulay shart-sharoitlar yaratish maqsadida, shuningdek, Oʻzbekiston Respublikasi Prezidentining “Aholining ichimlik suv taʼminoti va oqova suv xizmatlari bilan taʼminlanganlik darajasini oshirish boʻyicha qoʻshimcha chora-tadbirlar toʻgʻrisida” 2022-yil 24-maydagi PQ-257-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: hududiy ichimlik suv taʼminoti tashkilotlari mablagʻlari hisobidan aholining qiyoslash muddati tugagan hisobga olish asboblarini yangisiga almashtirish; yuridik shaxs boʻlgan va yuridik shaxs tashkil etmasdan tadbirkorlik faoliyatini amalga oshiruvchi isteʼmolchilar tomonidan masofadan maʼlumot uzatuvchi zamonaviy suv hisoblagichlar oʻrnatilishi; masofadan maʼlumot uzatuvchi zamonaviy suv hisoblagichlarni oʻrnatmagan isteʼmolchilarga hisobga olish asboblari bilan taʼminlanmagan isteʼmolchilar sifatida hisob-kitobni amalga oshirish; ichimlik va issiq suvni hisobga olish uskunasini (hisoblagichni) qiyoslashdan oʻtkazish; isteʼmolchining ixtiyoriga koʻra hududiy ichimlik suv taʼminoti tashkiloti bilan toʻgʻridan-toʻgʻri shartnoma tuzish va suvni hisobga olish asboblarini muhrlash; yuridik shaxs boʻlgan isteʼmolchilarning suv taʼminoti va oqova suvni chiqarish xizmatlari yuzasidan debitor qarzdorligini undirish chorasini koʻrish; davlat ijtimoiy buyurtma asosida tashkil qilingan ichimlik suv taʼminoti korxonalarining elektron reyestrini yuritish hamda ularga metodik va amaliy yordam koʻrsatish; yer osti chuchuk suv resurslari kamayib ketayotgan hududlarning roʻyxatini tasdiqlash. 2. Oʻzbekiston Respublikasi Uy-joy kommunal xizmat koʻrsatish vazirligi boshqa manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirning birinchi oʻrinbosari A.J. Ramatov zimmasiga yuklansin. 1. Vazirlar Mahkamasining 2014-yil 15-iyuldagi 194-son qarori bilan tasdiqlangan Isteʼmolchilarga suv taʼminoti va oqova suvni chiqarish xizmatlari koʻrsatish qoidalarida: a) 65-bandda: quyidagi mazmundagi ikkinchi xatboshi bilan toʻldirilsin: “Aholiga qiyoslash muddati tugagan suvni hisobga olish asboblarini yangisiga almashtirish ISKX tashkilotining mablagʻlari hisobidan amalga oshiriladi”; ikkinchi va uchinchi xatboshilar tegishlicha uchinchi va toʻrtinchi xatboshilar deb hisoblansin; b) quyidagi mazmundagi 861-band bilan toʻldirilsin: “861. Yuridik shaxs boʻlgan va yuridik shaxs tashkil etmasdan tadbirkorlik faoliyatini amalga oshiruvchi isteʼmolchilar tomonidan ISKX tashkilotiga masofadan maʼlumot uzatuvchi zamonaviy suv hisoblagichlar oʻrnatilishi talab etiladi. ISKX tashkiloti tomonidan kamida 30 kalendar kun avval yozma ravishda ogohlantirgandan soʻng masofadan maʼlumot uzatuvchi zamonaviy suv hisoblagichlarni oʻrnatmagan yuridik shaxs boʻlgan va yuridik shaxs tashkil etmasdan tadbirkorlik faoliyatini amalga oshiruvchi isteʼmolchilarga suv taʼminoti va oqova suvni chiqarish xizmatlari uchun suvni hisobga olish asboblari bilan taʼminlanmagan isteʼmolchilar sifatida hisob-kitob amalga oshiriladi”; v) kuyidagi mazmundagi 1091-band bilan toʻldirilsin: “1091. II va III guruh isteʼmolchilarning suv taʼminoti va oqova suvni chiqarish xizmatlari yuzasidan debitor qarzdorligi boʻyicha oʻzaro hisob-kitoblarni solishtirish dalolatnomasi imzolangan taqdirda, qarzni undirish isteʼmolchining bankdagi hisobvaragʻiga toʻlov talabnomasini qoʻyish yoʻli bilan amalga oshiriladi”. 3. Vazirlar Mahkamasining 2018-yil 31-martdagi 256-son qarori bilan tasdiqlangan Yuridik va jismoniy shaxslarni suv taʼminoti va suvni chiqarib tashlash tarmoqlariga ulash boʻyicha davlat xizmatlari koʻrsatishning maʼmuriy reglamentining 8-bandi quyidagi mazmundagi xatboshi bilan toʻldirilsin: “Ichimlik suv taʼminoti obyektlari foydalanishga tayyor holda topshirilgan taqdirda (oʻlchash vositalari oʻrnatilib, ichimlik suv uy hoʻjaligigacha yetkazilgan taqdirda), isteʼmolchining ixtiyoriga koʻra SQKX bilan toʻgʻridan-toʻgʻri shartnoma tuzish va suvni hisobga olish priborini plombalash amalga oshiriladi”.